[pic] | EUROOPA KOMISJON |

Brüssel 17.12.2009

KOM(2009)702 lõplik

2009/0187 (NLE)

Ettepanek:

NÕUKOGU OTSUS,

millega sõlmitakse Euroopa Liidu ja Ameerika Ühendriikide vaheline leping, mis käsitleb lennuettevõtjate poolt broneeringuinfo töötlemist ja edastamist Ameerika Ühendriikide Sisejulgeolekuministeeriumile (DHS) (2007. aasta broneeringuinfo leping)

SELETUSKIRI

- Justiits- ja siseküsimuste nõukogu 23. juuli 2007. aasta istungil anti Euroopa Liidu Nõukogu eesistujariigile volitus kirjutada alla Euroopa Liidu ja Ameerika Ühendriikide vahelisele lepingule, mis käsitleb lennuettevõtjate poolt broneeringuinfo töötlemist ja edastamist Ameerika Ühendriikide Sisejulgeolekuministeeriumile (DHS). Euroopa Liit kirjutas lepingule alla 23. juulil 2007 ning Ameerika Ühendriigid kirjutasid lepingule alla 26. juulil 2007. Lepingut kohaldatakse ajutiselt alates 26. juulist 2007.

- Lepingu eesmärk on tagada Euroopa reisijate andmete ehk broneeringuinfo vahetamine Ameerika Ühendriikide Sisejulgeolekuministeeriumiga, et viimane saaks kõnealuste andmete põhjal analüüsida, millisel määral võib konkreetne reisija ohustada Ameerika julgeolekut.

- Lepingu eesmärk on luua õiguslik alus õiguskaitse- ja õigusasutustele olulise teabe, käesoleval juhul broneeringuinfo vahetamiseks ELi ja Ameerika Ühendriikide vahel, eesmärgiga võidelda terrorismi ja sellega seotud rahvusvahelise kuritegevuse, sealhulgas organiseeritud kuritegevuse vastu. Lepinguga tagatakse lennuettevõtjatele, reisijatele ja andmekaitseasutustele õiguskindlus ning kodanikele nende eraelu puutumatus ja füüsiline julgeolek. Lisaks sellele võimaldab ELi tasandil sõlmitav leping kohaldada selle tingimusi kogu Euroopa Liidus ühetaoliselt, et tagada kodanike õigus eraelu puutumatusele ja vältida lennuettevõtjate vahelise konkurentsi moonutamist.

****

- Lepingu eesmärk on aidata tõkestada terrorismi ja edendada terrorismivastast võitlust ning austada samal ajal põhiõigusi, eelkõige õigust isikuandmete kaitsele. Euroopa Liidu ja Ameerika Ühendriikide vahelise lepinguga, mis käsitleb lennuettevõtjate poolt broneeringuinfo töötlemist ja edastamist Ameerika Ühendriikide Sisejulgeolekuministeeriumile, tagatakse Euroopa Liidu lepingu artiklis 6 sätestatud põhiõiguste ning Euroopa Liidu põhiõiguste harta artiklites 7 ja 8 sätestatud vabaduste (era- ja perekonnaelu austamine ning isikuandmete kaitse) proportsionaalsuse ja vajalikkuse põhimõtte täielik austamine.

- Euroopa Liidu toimimise lepingu artikli 218 lõike 6 punktis a on sätestatud, et juhul kui lepingud hõlmavad valdkondi, mille suhtes kohaldatakse seadusandlikku tavamenetlust, võtab nõukogu otsuse lepingu sõlmimise kohta vastu pärast Euroopa Parlamendilt nõusoleku saamist.

****

- Seetõttu soovitab komisjon nõukogul võtta pärast Euroopa Parlamendilt nõusoleku saamist vastu otsus, millega sõlmitakse Euroopa Liidu ja Ameerika Ühendriikide vaheline leping, mis käsitleb lennuettevõtjate poolt broneeringuinfo töötlemist ja edastamist Ameerika Ühendriikide Sisejulgeolekuministeeriumile.

2009/0187 (NLE)

Ettepanek:

NÕUKOGU OTSUS,

[xx.xx.2010],

millega sõlmitakse Euroopa Liidu ja Ameerika Ühendriikide vaheline leping, mis käsitleb lennuettevõtjate poolt broneeringuinfo töötlemist ja edastamist Ameerika Ühendriikide Sisejulgeolekuministeeriumile (DHS) (2007. aasta broneeringuinfo leping)

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 82 lõike 1 punkti d ja artikli 87 lõike 2 punkti a koostoimes artikli 218 lõike 6 punktiga a,

võttes arvesse komisjoni ettepanekut,

võttes arvesse Euroopa Parlamendi nõusolekut[1]

ning arvestades järgmist:

1. Nõukogu otsustas 22. veebruaril 2007 volitada eesistujariiki alustama komisjoni abiga läbirääkimisi eesmärgiga sõlmida Euroopa Liidu ja Ameerika Ühendriikide vahel pikaajaline leping, mis käsitleb lennuettevõtjate poolt broneeringuinfo töötlemist ja edastamist Ameerika Ühendriikide Sisejulgeolekuministeeriumile (DHS).

2. Euroopa Liidu ja Ameerika Ühendriikide vahelisele lepingule, mis käsitleb lennuettevõtjate poolt broneeringuinfo töötlemist ja edastamist Ameerika Ühendriikide Sisejulgeolekuministeeriumile (DHS), kirjutati kooskõlas nõukogu 23. juuli 2007. aasta otsusega 2007/551/ÜVJP/JSK[2] alla [kuupäev], eeldusel et leping hiljem sõlmitakse.

3. Kooskõlas lepingu punktiga 9 kohaldatakse lepingu sätteid ajutiselt alates lepingu allakirjutamise kuupäevast.

4. Leping on seni sõlmimata. Lissaboni lepingu jõustumisega 1. detsembril 2009 reguleeritakse lepingu sõlmimiseks vajalikke Euroopa Liidu menetlusi Euroopa Liidu toimimise lepingu artikliga 218.

5. Leping tuleks sõlmida.

6. [Kooskõlas Euroopa Liidu lepingule ja Euroopa Liidu toimimise lepingule lisatud protokolli (Ühendkuningriigi ja Iirimaa seisukoha kohta vabadusel, turvalisusel ja õigusel rajaneva ala suhtes) artikliga 3 osalevad Ühendkuningriik ja Iirimaa käesoleva otsuse vastuvõtmises.]

7. Kooskõlas Euroopa Liidu lepingule ja Euroopa Liidu toimimise lepingule lisatud protokolli (Taani seisukoha kohta) artiklitega 1 ja 2 ei osale Taani käesoleva otsuse vastuvõtmises ning leping ei ole Taani suhtes siduv ega kohaldatav,

ON VASTU VÕTNUD KÄESOLEVA OTSUSE:

Artikkel 1

Käesolevaga sõlmitakse Euroopa Liidu ja Ameerika Ühendriikide vaheline leping, mis käsitleb lennuettevõtjate poolt broneeringuinfo töötlemist ja edastamist Ameerika Ühendriikide Sisejulgeolekuministeeriumile (DHS)[3]. Lepingule on lisatud Ameerika Ühendriikide Sisejulgeolekuministeeriumi kiri ja sellele vastuseks saadetud Euroopa Liidu kiri.

Sõlmitava lepingu tekst on lisatud käesolevale otsusele.

Artikkel 2

Nõukogu eesistuja nimetab isiku, kes on volitatud Euroopa Liidu nimel osalema lepingu punktiga 9 ette nähtud heakskiitmiskirjade vahetamises, et väljendada Euroopa Liidu nõusolekut end lepinguga siduda.

Artikkel 3

Käesolev otsus jõustub selle vastuvõtmise päeval. Käesolev otsus avaldatakse Euroopa Liidu Teatajas .

Lepingu jõustumise kuupäev avaldatakse Euroopa Liidu Teatajas .

Brüssel, […]

Nõukogu nimel

eesistuja […]

LISA

[1] ELT C […], […], lk […].

[2] ELT L 204, 4.8.2007, lk 16.

[3] ELT L 204, 4.8.2007, lk 18.